
КҮН ТӘРТІБІНДЕ:

1. Кірістер мен мүлік туралы декларацияны ұсыну тәртібі туралы.

	Дәріс оқушы: Кажиякпарова Анар Копжасаровна – «Бозоқ» мемлекеттік тарихи-мәдени музей-қорығы РМҚК бас бухгалтері.
	Дәріс тақырыбы: Кірістер мен мүлік туралы декларацияны ұсыну тәртібі және жауапкершілік.

Бас бухгалтер Копжасарова А. жеке тұлғаның кірістері мен мүлкі туралы 270.00 нысанындағы декларацияны ұсыну тәртібі, оны ұсыну мерзімдері, декларацияны ұсынуға міндетті тұлғалар және декларацияны ұсыну тәсілдері бойынша қатысушыларға түсіндірме берді.
Қазақстан Республикасының 2025 жылғы 18 шілдедегі № 214-VIII ҚРЗ жаңа Салық кодексінің 2026 жылғы 1 қаңтардан бастап қолданысқа енгізілгенін атап өтті. Сонымен қатар 2026 жылы 270.00 нысанындағы кірістер мен мүлік туралы декларация 2025 есепті күнтізбелік жыл үшін ұсынылатынын түсіндірді.
Қолданыстағы салық заңнамасына сәйкес, кірістер мен мүлік туралы декларацияны ұсыну міндеті барлық жеке тұлғаларға бірдей қолданылмайды. 2026 жылдан бастап декларациялау жүйесіне өзгерістер енгізіліп, 270.00 нысанын ұсыну міндеті Салық кодексінің 417-бабында көзделген нақты негіздер болған кезде туындайтыны түсіндірілді.
	270.00 нысанындағы декларацияны, атап айтқанда, заңнамада белгіленген жағдайларда мемлекеттік қызметшілер және оларға теңестірілген адамдар, квазимемлекеттік сектор субъектілерінің басшылары, заңды тұлғалардың басшылары, сондай-ақ жарғылық капиталындағы (акцияларындағы) үлесі 10 пайыздан астам заңды тұлғалардың құрылтайшылары (қатысушылары) және заңда көзделген жағдайларда олардың резидент болып табылатын жұбайлары ұсынады.
	Бұдан басқа, жеке практикамен айналысатын тұлғалар, жеке тұлғаның өзі дербес салық салуға жататын табыстар алған тұлғалар, Қазақстан Республикасынан тыс жерлердегі шетелдік банктердегі шоттарында заңнамада белгіленген мөлшерден асатын ақша қаражаты бар тұлғалар, шетелде мүлкі және цифрлық активтері бар тұлғалар, сондай-ақ есепті салық кезеңінде құны 20 000 еселенген айлық есептік көрсеткіштен (АЕК) асатын мүлік сатып алған тұлғалар және Салық кодексінің 417-бабында көрсетілген өзге де тұлғалар декларация ұсынуға міндетті.
	Бас бухгалтер жеке ұйымдарда жұмыс істейтін барлық қызметкерлердің автоматты түрде 270.00 нысанындағы декларацияны ұсынуға міндетті еместігін ерекше атап өтті. Декларация ұсыну қажеттілігі әрбір жеке тұлғаға қатысты заңнамада белгіленген нақты негіздердің болуына қарай айқындалады.
	Сондай-ақ Салық кодексінің 418-бабының 1-тармағына сәйкес кірістер мен мүлік туралы декларация есепті күнтізбелік жылдан кейінгі жылдың 15 қыркүйегінен кешіктірілмей тұрғылықты (болған) жері бойынша ұсынылатынын түсіндірді. Осыған байланысты 2025 жыл үшін 270.00 нысанындағы декларацияны ұсынудың соңғы мерзімі 2026 жылғы 15 қыркүйек болып табылады.
	Декларацияны электрондық түрде «Салық төлеушінің кабинеті», «электрондық үкімет» порталы, сондай-ақ уәкілетті мобильдік қосымшалар арқылы ұсынуға болады. Сонымен қатар декларацияны қағаз түрінде мемлекеттік кірістер органдарына тікелей, ХҚКО арқылы немесе пошта арқылы ұсыну мүмкіндігі қарастырылған.
	Декларацияны ұсыну кезінде көрсетілетін мәліметтердің толықтығы мен дұрыстығын алдын ала тексерудің, сондай-ақ декларацияның қабылданғанын растайтын құжатты немесе электрондық хабарламаны сақтаудың маңыздылығы атап өтілді.
	Одан әрі Құқықтық қамтамасыз ету және мемлекеттік сатып алу бөлімінің басшысы А.Аетова қызметкерлерді декларацияны белгіленген мерзімде ұсынуға шақырып, оны уақытында ұсынбағаны, сондай-ақ декларацияда толық емес немесе дұрыс емес мәліметтер көрсетілгені үшін Қазақстан Республикасының заңнамасында көзделген жауапкершілік туралы түсіндірме берді.
	Қазақстан Республикасының Әкімшілік құқық бұзушылық туралы кодексінің 272-бабына және Қазақстан Республикасының Сыбайлас жемқорлыққа қарсы іс-қимыл туралы заңының 11-бабына сәйкес салық есептілігін заңнамада белгіленген мерзімде ұсынбау әкімшілік жауапкершілікке әкеп соғуы мүмкін екені түсіндірілді.
	Декларацияны белгіленген мерзімде алғаш рет ұсынбаған жағдайда ескерту жасалатыны, ал ескерту қолданылғаннан кейін бір жыл ішінде тиісті құқық бұзушылық қайталанған кезде 15 айлық есептік көрсеткіш мөлшерінде айыппұл салынатыны айтылды. 2026 жылғы АЕК мөлшеріне сәйкес бұл 58 980 теңгені құрайды.
	Сонымен бірге декларация бойынша міндет тек оны белгіленген мерзімде ұсынумен шектелмейтіні, декларацияда көрсетілетін мәліметтердің толық әрі дұрыс болуы қажет екені атап өтілді. Толық емес немесе анық емес мәліметтер ұсынылған жағдайда қолданыстағы заңнамаға сәйкес тиісті жауапкершілік көзделуі мүмкін.
	Декларация нәтижесінде жеке тұлғаның өз бетінше салық салуға жататын табысы бойынша жеке табыс салығын төлеу міндеті туындаған жағдайда, Салық кодексінің 419-бабына сәйкес тиісті салық міндеттемесін белгіленген мерзімде орындау қажеттігі түсіндірілді.
Атап айтқанда, кірістер мен мүлік туралы декларация бойынша есептелген жеке табыс салығы, егер Салық кодексінде өзгеше көзделмесе, декларацияны ұсыну мерзімі өткеннен кейін он күнтізбелік күннен кешіктірілмей төленуге тиіс. Осыған сәйкес 2025 жыл үшін декларацияны ұсыну мерзімі 2026 жылғы 15 қыркүйек болған жағдайда, тиісті жеке табыс салығын төлеу мерзімі 2026 жылғы 25 қыркүйекке дейін белгіленеді.
Қорытындылай келе, кәсіпорын директоры Ж.Болдыков декларация ұсынуға міндетті әрбір тұлғаға өзінде осындай міндеттің бар-жоғын алдын ала анықтап, қажетті мәліметтерді жинақтап, 270.00 нысанындағы декларацияны 2026 жылғы 15 қыркүйектен кешіктірмей ұсынуды және онда көрсетілген мәліметтердің дұрыстығын қамтамасыз етуді ұсынды.
	Отырыстың қатысушыларына 270.00 нысанындағы декларацияны ұсыну тәртібі, оны ұсыну мерзімі, декларация ұсынуға негіз болатын жағдайлар, ұсыну тәсілдері, сондай-ақ белгіленген талаптарды бұзғаны үшін Қазақстан Республикасының заңнамасында көзделген жауапкершілік жан-жақты түсіндірілді.
Дәріс барысында ұсынылған өзекті ақпараттар, практикалық мысалдар мен кәсіби түсіндірмелер қатысушылардың құқықтық сауаттылығын арттыруға және сыбайлас жемқорлыққа қарсы көзқарасын қалыптастыруға ықпал етті.
Қатысушыларға тақырып бойынша қажетті әрі ауқымды ақпарат беріліп, қойылған сұрақтарға толық жауаптар ұсынылды.

	Комплаенсқа жауапты -  					    			
Құқықтық қамтамасыз ету және 
мемлекеттік сатып алу бөлімінің 
басшысы				                           А.Аетова	     


							
